
Seisukoha vastuvõtmine Agometal OÜ

jäätmeloa taotluse kohta

1. Asjaolud ja menetluse käik

Keskkonnaministeeriumi Ida-Virumaa Keskkonnateenistus esitas Narva Linnavalitsusele 19.12.2008. a. kirja nr 32-7-2/55497-3. Ülalnimetatud kirja kohaselt, osaühing Agometal (äriregistrikood 10253084, aadress Jüri 13-2, 65608 Võru) esitas jäätmeloa taotluse Narva linnas metallijäätmete kogumiseks ja veoks. Keskkonnaministeeriumi Ida-Virumaa Keskkonnateenistus palub Narva Linnavalitsusel anda kirjalik arvamus jäätmeloa taotluse kohta. 

2. Õiguslikud järeldused

Jäätmeseaduse § 76 lõike 1 kohaselt jäätmeloa annab jäätmeloa taotleja (edaspidi taotleja) tegevuskohajärgne keskkonnateenistus (edaspidi loa andja). Antud juhul loa andjaks on Keskkonnaministeeriumi Ida-Virumaa Keskkonnateenistus. 

Jäätmeseaduse § 77 lõike 2 kohaselt, jäätmeloa taotluse ühe eksemplari esitab loa andja pärast selle nõuetele vastavuse kindlakstegemist taotleja tegevuskohajärgsele linna- või vallavalitsusele või, kui taotlejal puudub püsiv tegevuskoht, siis taotleja asukohajärgsele linna- või vallavalitsusele. Kuna osaühingu Agometal tegevuskohaks on Narva linn siis Narva Linnavalituse pädevusele kuulub arvamuse andmine osaühingu Agometal jäätmeloa taotluse kohta.  

Jäätmeseaduse ( 79 kohaselt, sama seaduse § 77 lõikes 2 nimetatud valla- või linnavalitsus esitab kümne tööpäeva jooksul pärast jäätmeloa taotluse saamist loa andjale oma arvamuse jäätmeloa taotluse kohta.

3. Otsus

Nõustuda osaühingule Agometal jäätmeloa andmisega järgmistel tingimustel:

1) jäätmekäitluse juures rakendatava ohutu- ja õnnetuste tagajärgede leevendamise meetmena peavad olema läbinud jäätmete käitlemisega tegelevad töötajad teoreetilise ja praktilise õppuse ohutu ja keskkonnasõbraliku jäätmekäitluse alal;
2) jäätmekäitluskoha omaseirena teostada metallijäätmete saastuse kontroll igakordsel vastuvõtmisel.
4. Rakendussätted













4.1. Narva Linnavalitsuse Linnavara- ja Majandusametil teha käesolev korraldus teatavaks Keskkonnaministeeriumi Ida-Virumaa Keskkonnateenistusele (Pargi 15, 41537 Jõhvi).

4.2. Korraldus jõustub seadusega sätestatud korras.

4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemise päevast.

